15 mense sterf in gru-ongeluk; paramedici kry traumaberadingArgieffoto Foto: ER24 Familielede moes Saterdag 15 mense se liggame uitken wat in ŉ ongeluk in Mpumalanga omgekom het. “Familielede kom al van vroegoggend na die Klipfontein-polisielykshuis in Witbank,” het Mmusi Moeti, woordvoerder van die provinsiale departement van gemeenskapsveiligheid, gesê. Die ongeluk het Vrydagmiddag op die R555 tussen Witbank en Ogies plaasgevind. Vyftien mense, waaronder drie kinders, is dood toe ŉ minibus taxi en ŉ vragmotor mekaar naby Blackhill in Mpumalanga reg van voor getref het. Die kinders was glo tussen drie en ses jaar oud. Slegs twee mense het die ongeluk oorleef. Die bestuurder van die vragmotor het ligte beserings opgedoen en ŉ vrou, die enigste oorlewende uit die taxi, is in ŉ kritieke toestand by Cosmos Life-hospitaal in Witbank. Werner Vermaak, woordvoerder van ER24, het gesê van die liggame is uitmekaar geruk tydens die impak. Hy sê verskeie paramedici moes Saterdag traumaberading ontvang weens die aard van die ongeluk. Die taxi was glo van Germiston in Gauteng onderweg na Ogies en die vragmotor het in Witbank se rigting gery. Moeti sê dit was moontlik ŉ menslike fout wat die ongeluk veroorsaak het.